SET รีบาวด์ 11 จุด ยืนเหนือ 1,800 อีกครั้ง ขานรับตลาดฯตปท.สดใส
SET รีบาวด์ 11 จุด ยืนเหนือ 1,800 อีกครั้ง ขานรับตลาดฯตปท.สดใส ล่าสุด ณ เวลา 10.10 น. ดัชนีอยู่ที่ระดับ 1,800.23 จุด ปรับตัวขึ้น 11.80 จุด หรือ 0.66% สูงสุดที่ 1,804.75 จุด ต่ำสุดที่ระดับ 1,798.83 จุด มูลค่าการซื้อขาย 1.16 หมื่นล้านบาท
7 ก.พ. 2561

ผู้สื่อข่าวรายงานว่า ดัชนีเปิดตลาดวันนี้ที่ระดับ 1,801.94 จุด ล่าสุด ณ เวลา 10.10 น. ดัชนีอยู่ที่ระดับ 1,800.23 จุด ปรับตัวขึ้น 11.80 จุด หรือ 0.66% สูงสุดที่ 1,804.75 จุด ต่ำสุดที่ระดับ 1,798.83 จุด มูลค่าการซื้อขาย 1.16 หมื่นล้านบาท
ทั้งนี้ตลาดหุ้นไทยวันนี้ปรับตัวขึ้น 13 จุด หลังจากปรับตัวลดลงอย่างหนัก 2 วันติดต่อกัน ทั้งนี้ปัจจัยที่ส่งผลให้ตลาดหุ้นไทยรีบาวด์ในวันนี้มาจากการที่ตลาดหุ้นเอเชียปรับตัวเพิ่มขึ้นในช่วงเช้าวันนี้ ขานรับดัชนีดาวโจนส์ตลาดหุ้นนิวยอร์กปิดดีดตัวขึ้นกว่า 500 จุดเมื่อคืน เนื่องจากนักลงทุนเข้าช้อนซื้อเก็งกำไรหลังจากดาวโจนส์ดิ่งลงอย่างหนักติดต่อกัน 2 วันทำการก่อนหน้านี้
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,001.29 จุด เพิ่มขึ้น 391.05 จุด, +1.81% ดัชนี SSE Composite ตลาดหุ้นจีนเปิดวันนี้ที่ 3,412.74 จุด เพิ่มขึ้น 42.09 จุด, +1.25% ดัชนี HSI ตลาดหุ้นฮ่องกงเปิดวันนี้ที่ 31,378.35 จุด เพิ่มขึ้น 782.93 จุด, +2.56% ดัชนี TAIEX ตลาดหุ้นไต้หวันเปิดวันนี้ที่ 10,547.64 จุด เพิ่มขึ้น 143.64 จุด, +1.38% ดัชนี KOSPI ตลาดหุ้นเกาหลีใต้เปิดวันนี้ที่ 2,483.72 จุด เพิ่มขึ้น 30.41 จุด, +1.24% ดัชนี FTSE STI ตลาดหุ้นสิงคโปร์เปิดวันนี้ที่ 3,445.83 จุด เพิ่มขึ้น 39.45 จุด, +1.16% ดัชนี FBMKLCI ตลาดหุ้นมาเลเซียเปิดวันนี้ที่ 1,827.11 จุด เพิ่มขึ้น 14.66 จุด, +0.81%
ด้าน บล.ฟินันเซีย ไซรัส คาดว่า SET จะรีบาวด์ขึ้นไปทดสอบ 1,810 จุดบวกลบจากบรรยากาศการลงทุนที่ผ่อนคลายมากขึ้นหลังตลาดหุ้นสหรัฐฯเริ่มดีดกลับแรง
อย่างไรก็ตามภาวะตลาดยังผันผวนค่อนข้างสูง โดยราคา Commodity ยังปรับตัวลงแรงทั้งน้ำมันและถ่านหิน และยังต้องจับตาดูประเด็นการขยายเพดานหนี้สหรัฐฯซึ่งมีเส้นตายวันพรุ่งนี้ คาดว่าหุ้นในกลุ่ม Domestic Play และจ่ายปันผลสูงน่าจะเป็นแหล่งพักเงินที่ดีในช่วงนี้ ส่วนจังหวะตลาดแกว่งลงแรงยังมองเป็นโอกาสในการทยอยสะสมหุ้นพื้นฐานรอบใหม่